section_heading: Vojna karijera
paragraph_text: Josef Schneider je rođen 2. veljače 1865. u Grazu. Školujući se tijekom vojne karijere pohađao je vojnu školu u Günsu, te vojnu školu u Mährisch-Weisskirchenu. Od 1882. pohađa Terezijansku vojnu akademiju u Bečkom Novom Mjestu, nakon čega od 1885. s činom poručnika služi u 49. pješačkoj pukovniji. Od 1888. pohađa Vojnu akademiju u Beču, nakon čega služi u stožeru 16. pješačke divizije smještene u Hermannstadtu. Od 1899. služi kao zapovjednik satnije u 31. pješačkoj pukovniji, da bi od iduće 1900. godine bio predavač na Vojnoj akademiji u Beču. Čin satnika dostigao je 1893., bojnikom je postao 1900., dok je 1907. unaprijeđen u pukovnika. Godine 1905. postaje zapovjednikom 4. bojne u Tirolskoj carskoj pukovniji, da bi iduće 1906. godine bio imenovan načelnikom stožera XIV. korpusa smještenog u Innsbrucku kojim je tada zapovijedao nadvojvoda Eugen. Od 1907. zapovijeda 102. pješačkom pukovnijom, dok je 1912. unaprijeđen u čin general bojnika kada postaje zapovjednikom 5. pješačke brigade na kojem mjestu dočekuje i početak Prvog svjetskog rata.